FI Euroopan unionin virallinen lehti C 219/98

Selvitys

Vuoden 2012 Eurooppalaisen ohjausjakson mukaisesti jäsenvaltioille annettaviin neuvoston suosituksiin liittyvä asiakirja

2012/C 219/29

Julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta annetun neuvoston asetuksen (EY) N:o 1466/97 (1) 2 -a b artiklan 2 kohdassa, joka on osa ”Taloudellinen vuoropuhelu” -jaksoa, todetaan, että ”neuvoston edellytetään pääsääntöisesti noudattavan komission suosituksia ja ehdotuksia tai selittävän kantansa julkisesti”.

Tämän ”noudata tai selitä” -säännön mukaisesti neuvosto esittää oheisena selitykset muutoksiin, joita se on tehnyt komission osana vuoden 2012 eurooppalaista ohjausjaksoa jäsenvaltioille antamiin maakohtaisiin suosituksiin ja joista komissio on eri mieltä.

Neuvosto on myös hyväksynyt useita lisäyksiä sekä sisällöllisiä tai teknisiä muutoksia suosituksiin. Komissio on hyväksynyt nämä muutokset (2) (3).

BELGIA

MAAKOHTAINEN SUOSITUS 5

Hyväksytty teksti:

(…) siirtyy verotuksessa merkittävästi työn verottamisesta vähemmän kasvua vääristävään verotukseen, kuten ympäristöveroihin; jatkaa aloitetun työttömyysturvajärjestelmän uudistuksen toteuttamista työntekoa estävien kannustinloukkujen vähentämiseksi, ja vahvistaa keskittymistä työllisyyden tukemiseen ja ikääntyneiden työntekijöiden ja muita heikommassa asemassa olevien ryhmien, erityisesti maahanmuuttajataustaisen väestön, aktivointipolitiikkoihin; hyödyntää suunnitelmia alueellistaa työmarkkinoita koskevaa toimivaltaa nykyistä pidemmälle työvoiman liikkuvuuden vilkastuttamiseksi alueiden välillä sekä koulutuksen, elinikäisen oppimisen, ammattikoulutuksen ja työllisyyspolitiikkojen johdonmukaisuuden vahvistamiseksi; laajentaa nykyisiä aktivointitoimia kaikkiin ikäryhmiin.

Selitys:

Neuvosto oli yhtä mieltä siitä, että Belgian pääasialliset haasteet työmarkkinoille osallistumisessa liittyvät siirtotyöläisten ja ikääntyneiden työntekijöiden alhaiseen työllisyysasteeseen. Näitä molempia ryhmiä on käsiteltävä. Työllisyyskomitean ja sen työllisyyskehityksen seurantavälineen monenvälistä valvontaa koskevat katsaukset vahvistavat, että ikääntyneet työntekijät ovat keskeinen haaste, johon tulisi kiinnittää erityistä huomiota aktiivisten työmarkkinapolitiikkojen tehostamiseksi.

MAAKOHTAINEN SUOSITUS 6

Hyväksytty teksti:

(…) jatkaa kilpailun tehostamista vähittäiskaupan alalla vähentämällä esteitä ja toiminnan rajoituksia; ottaa käyttöön toimenpiteitä kilpailun tehostamiseksi verkkotoimialoilla tarkistamalla sääntelystä johtuvia esteitä ja vahvistamalla valtiontukisääntöjen tehokasta täytäntöönpanoa koskevia institutionaalisia järjestelyjä.

Selitys:

Neuvosto katsoi, että kaikkien verkkotoimialojen luetteleminen suosituksessa ei tuo lisäarvoa.

MAAKOHTAINEN SUOSITUS 7

Hyväksytty teksti:

(…) toteuttaa lisätoimenpiteitä, jotta tehostetaan edistymistä kasvihuonekaasupäästöjen vähentämistä koskevien tavoitteiden saavuttamisessa päästökaupan ulkopuolisilla aloilla, erityisesti varmistamalla, että liikenneala osallistuu tämän tavoitteen saavuttamiseen merkittävällä panoksella.

Selitys:

Neuvosto katsoi asianmukaiseksi todeta, että kasvihuonekaasujen vähentämiseksi on jo toteutettu toimenpiteitä. Koska vaikutuksia on vaikea mitata lyhyellä aikavälillä ja koska edistyminen näyttää olevan hidasta, sovittiin, että painotetaan lisätoimenpiteiden tarpeellisuutta edistymisen jouduttamiseksi.

BULGARIA

MAAKOHTAINEN SUOSITUS 2

Hyväksytty teksti:

(…) toteuttaa uusia toimenpiteitä eläkejärjestelmän kestävyyttä uhkaavien tekijöiden vähentämiseksi ja eläkejärjestelmän riittävyyden parantamiseksi vahvistamalla saman lakisääteisen eläkeiän miehille ja naisille, jotka ovat maksaneet eläkemaksuja koko työuransa ajan; kiristää työkyvyttömyyseläkkeen myöntämisperusteita ja valvontaa.

Selitys:

Neuvosto katsoi asianmukaiseksi todeta, että varhaiseläkkeelle siirtymisen rajoittamisessa on jo edistytty huomattavasti.

ESPANJA

MAAKOHTAINEN SUOSITUS 7

Hyväksytty teksti:

(…) parantaa muita heikommassa asemassa olevien ryhmien työllistyvyyttä ja yhdistää tähän lapsille ja perheille suunnatut tehokkaat tukipalvelut niiden henkilöiden tilanteen parantamiseksi, joita uhkaa köyhyys ja/tai sosiaalinen syrjäytyminen, ja lisää tällä tavoin lasten hyvinvointia.

Selitys:

Neuvosto päätti muuttaa tätä suositusta antamalla enemmän painoa toimenpiteille, joilla edistetään työntekijöiden työllistyvyyttä, joka on paras mahdollinen tapa torjua köyhyyttä ja sosiaalista syrjäytymistä, ja koska aikuisten koulutukseen ja työhön pääsyn edistäminen johtaa konkreettisemmalla tavalla lasten tilanteen paranemiseen.

ITALIA

MAAKOHTAINEN SUOSITUS 4

Hyväksytty teksti:

(…) hyväksyy työmarkkinauudistuksen ensisijaisena toimenpiteenä työmarkkinoiden lohkoutumisen korjaamiseksi ja yhtenäisen työttömyysturvajärjestelmän perustamiseksi; ryhtyy lisätoimiin, joilla edistetään naisten osallistumista työmarkkinoille, erityisesti tarjoamalla lasten- ja vanhustenhoitopalveluja; seuraa ja tarvittaessa vahvistaa uuden palkanmuodostuskehyksen toteuttamista palkkojen nousun ja tuottavuuden yhdenmukaisen kehityksen edistämiseksi toimiala- ja yritystasolla; .

Selitys:

Neuvosto oli yhtä mieltä siitä, että tämänhetkisessä suhdanteessa painopisteen tulisi olla äskettäin käyttöön otettujen järjestelyjen täytäntöönpanossa ja seurannassa. Jos tulokset eivät kuitenkaan ole riittäviä, palkanmuodostuskehystä on muutettava edelleen. Tämä viesti sai vahvistusta työllisyyskomitean ja sosiaalisen suojelun komitean toteuttamasta monenvälisestä valvonnasta palkkakysymyksen suhteen. Komiteat totesivat, että Italian tulisi keskittyä tämän uudistuksen täytäntöönpanoon ja seurantaan.

LATVIA

MAAKOHTAINEN SUOSITUS 5

Hyväksytty teksti:

(…) kannustaa lisäämään energiatehokkuutta toteuttamalla toimia ja tarjoamalla kannustimia energiakustannusten vähentämiseen sekä kulutuksen siirtämiseen kohti energiatehokkaita tuotteita, mukaan lukien ajoneuvot, rakennukset ja lämmitysjärjestelmät; edistää kilpailua pääasiallisissa energiaverkoissa ja parantaa liitettävyyttä EU:n energiaverkkoihin.

Selitys:

Neuvosto päätti poistaa luettelon niistä energiaverkoista, joiden alan kilpailua tulisi parantaa, sillä tilanne näillä kolmella alalla on varsin erilainen eikä niitä voida käsitellä samalla lailla.

Latvian kaasumarkkinoilla on vielä markkinoiden vapauttamiseen liittyviä esteitä, ja maata koskee poikkeus kolmannen energiapaketin osalta. Kilpailusta ei näin ollen voida keskustella kunnolla ennen kuin asianmukainen markkina-analyysi on tehty. Sähkömarkkinat ovat verrattain hyvin kehittyneet ja toimivat kolmannen energiapaketin vaatimusten mukaisesti. Lämmöntuotannon alan kilpailuun olisi investoitava Latviassa huomattavasti sen erityistilanteen vuoksi (kaukolämpö) ja siksi lämmöntuotantoalaa aiotaan ryhtyä kilpailuttamaan vasta kun se on taloudellisesti järkevää ja mahdollista.

PUOLA

MAAKOHTAINEN SUOSITUS 4

Hyväksytty teksti:

(…) tehostaa toimia naisten työmarkkinoille osallistumisen lisäämiseksi ja lisää lasten osallistumisastetta sekä päivähoidossa että esikouluopetuksessa varmistamalla, että saatavilla on jatkuvaa rahoitusta, tekemällä investointeja julkiseen infrastruktuuriin, tarjoamalla ammattitaitoista henkilöstöä ja huolehtimalla siitä, että koulutukseen pääsy on kohtuuhintaista; myöhentää työmarkkinoilta poistumisikää puuttumalla syvään juurtuneisiin varhaiseläkekäytäntöihin; lakkauttaa asteittain kaivostyöläisten erityisen eläkejärjestelmän heidän siirtämisekseen yleisen eläkejärjestelmän piiriin; toteuttaa kunnianhimoisempia, pysyviä toimenpiteitä viljelijöiden sosiaaliturvarahaston (KRUS) uudistamiseksi niin, että maksut vastaavat paremmin henkilökohtaisia tuloja.

Selitys:

Neuvosto päätti poistaa tekstin kaikkien kaivostyöläisten siirtämisestä ”kokonaan” yleiseen eläkejärjestelmän piiriin, sillä se voitaisiin tulkita väärin, ja tällöin ei otettaisi huomioon monien kaivostyöläisten erityistilannetta, joka johtuu siitä, että heidän työnsä on luonteeltaan erityislaatuista tai sitä tehdään erityisolosuhteissa, kuten niiden kaivostyöläisten, jotka työskentelevät jatkuvasti maan alla ja osallistuvat suoraan kaivoksen hyödyntämiseen.

Hallitus aikoo sisällyttää kaivostyöläiset yleiseen eläkejärjestelmään, ts. pääomapohjaiseen järjestelmään. Erityisoikeudet eläke-etuuksien suhteen ennen lakisääteistä eläkeikää (määritelty lainsäädännössä) koskevat kuitenkin hyvin harvoja kaivostyöläisiä. Näitä ovat ne, joiden työ on luonteeltaan erityislaatuista tai sitä tehdään erityisolosuhteissa. Tässä tapauksessa kaivostyöläiset, jotka työskentelevät jatkuvasti maan alla ja osallistuvat suoraan kaivoksen hyödyntämiseen, kuuluvat ammattiryhmiin, joiden työ on määritelty vaaralliseksi tai raskaaksi, ja heillä on oikeus tietynlaiseen siirtymäeläkkeeseen ennen lakisääteistä eläkeikää. Työsuojelulaitos tekee intensiivisesti työtä sosiaalivakuutuslaitoksen (ZUS) kanssa määritelläkseen ne maan alla suoritettavat tehtävät, jotka oikeuttavat siirtymäeläkkeeseen. Kun kaivostyöläiset tulevat lakisääteiseen eläkeikään, heitä kohdellaan samalla tavoin kuin muita ryhmiä.

SUOMI

MAAKOHTAINEN SUOSITUS 3

Hyväksytty teksti:

(…) toteuttaa käynnissä olevat toimenpiteet nuorten ja pitkäaikaistyöttömien työmarkkina-aseman parantamiseksi keskittyen erityisesti osaamisen kehittämiseen; toteuttaa lisätoimia ikääntyneiden työntekijöiden työllisyysasteen nostamiseksi, myös vähentämällä kanavia, joiden kautta voi siirtyä varhain pois työelämästä; toteuttaa toimenpiteitä tosiasiallisen eläkeiän korottamiseksi huomioon ottaen kasvanut elinajanodote.

Selitys:

Neuvosto pani merkille, että on olemassa vaihtoehtoisia tapoja varmistaa, että todellinen eläkkeellesiirtymisikä kehittyy samaan tahtiin eliniänodotteen kanssa. Näitä ovat joko lakisääteisen eläkeiän nostaminen tai eläke-etuuksien tason mukauttaminen. Tästä syystä sovittiin, että suositusta muutetaan sen ilmaisemiseksi, että Suomi on valinnut jälkimmäisen vaihtoehdon.

RUOTSI

MAAKOHTAINEN SUOSITUS 3

Hyväksytty teksti:

(…) toteuttaa lisää toimenpiteitä parantaakseen nuorten ja heikoimmassa asemassa olevien ryhmien osallistumista työmarkkinoille esimerkiksi tehostamalla tosiasiallisia aktiivisia työmarkkinapoliittisia toimenpiteitä, helpottamalla koulusta työelämään siirtymistä, edistämällä toimintapolitiikkoja, joilla lisätään muita heikommassa asemassa olevien ryhmien kysyntää työmarkkinoilla, ja parantamalla työmarkkinoiden toimintaa ; tarkastelee, miten tehokkaasti nykyinen ravintoloiden ja catering-palvelujen alennettu arvonlisävero tukee työpaikkojen luomista.

Selitys:

Neuvosto päätti muuttaa tekstiä Ruotsin tämänhetkisten työmarkkinahaasteiden esiin tuomiseksi: näitä ovat muun muassa aktiivisten työmarkkinapolitiikkojen tehostaminen, koulusta työelämään siirtyminen ja hallituksen toimet muita heikommassa asemassa olevien ryhmien kysynnän lisäämiseksi työmarkkinoilla. Lisäksi neuvosto totesi, että Ruotsilla on hajautetut palkkaneuvottelupuitteet ja oli yhtä mieltä siitä, että työmarkkinaosapuolet ovat vastuussa palkkaneuvotteluista eikä hallituksen väliintulo tässä prosessissa olisi kansallisen palkanmuodostusjärjestelmän mukaista. Viittaus ”palkkojen suurempaan joustavuuteen” kannustamiseen katsottiin tästä syystä tarpeettomaksi.

YHDISTYNYT KUNINGASKUNTA

MAAKOHTAINEN SUOSITUS 3

Hyväksytty teksti:

(…) jatkaa erityisesti koulutuksen ja työelämän ulkopuolella olevien nuorten työllistettävyyden parantamista muun muassa niin kutsutun nuorisosopimuksen avulla; varmistaa, että useammat nuoret osallistuvat oppisopimuskoulutusohjelmiin, että näissä ohjelmissa painotetaan riittävästi erityistaitoja ja korkeatasoista osaamista ja että niissä on mukana enemmän pieniä ja keskisuuria yrityksiä; toteuttaa toimenpiteitä koulunkäynnin hyvin heikoilla perustaidoilla varustettujen 18–24-vuotiaiden nuorten suuren osuuden pienentämiseksi.

Selitys:

Työllisyyskehityksen seurantavälineen puitteissa tehty koulun keskeyttämistä käsittelevä työ kattaa 18–24-vuotiaiden ikäluokan. Tämä poikkeaa komission ehdottaman maakohtaisen suosituksen tekstistä, jossa käytetään vertailuarvona ”koulun päättäviä nuoria”. Lisäksi työllisyyskomitean monenvälinen arvio vuoden 2011 maakohtaisesta suosituksesta tehtiin nuorisotyöttömyyden pohjalta. Tämä poikkeaa jälleen merkittävästi ”koulun päättävistä nuorista”.

(1) EYVL L 209, 2.8.1997, s. 1.

(2) Jäsenvaltiot, joita koskevaan suositukseen ei ole tehty muutoksia, tai on tehty muutoksia, jotka komissio on hyväksynyt: CZ, DK, DE, EE, IE, EL, FR, CY, LT, LU, HU, MT, NL, AT, PT, RO, SI, SK, euroalue.

(3) Muutettu teksti on kursivoitu.